L-Isqof Charles Scicluna qal li l-ġrajja tat-twelid ta' Ġesù f'għar tfakkarna fl-istorja ta' tarbija li tibki imma ma timponix ruħha; qal li l-imħabba ta' Ġesù hi proposta libera li ma tkissirx u lanqas tneħħi l-libertà. Fil-messaġġ tal-Milied li wassal mill-presepju ħaj ta' Ħal Lija, l-Amministratur Appostoliku sostna li l-mistoqsija li jixtieq isaqsi hi "X'risposta se nagħtuh lill-Mulej dal-Milied?" Żied jgħid li j'alla li kull min hu Nisrani jkollu l-opportunità jersaq lejn il-Qrar u t-Tqarbin b'sinjal li laqa' 'l-Mulej f'qalbu. L-Isqof Scicluna qal li meta jidħol fil-grotta tal-presepju jiftakar kif l-anġli stiednu lir-rgħajja, li kienu l-iktar nies emarġinati, biex imorru jiltaqgħu mas-Salvatur, tarbija tibki f'maxtura. Qal li kif il-grotta hi għar miftuħ għal kulħadd, bl-istess mod il-Mulej jilqa' lil kulħadd u jixtieq li aħna wkoll inkunu inklussivi. Hu jistidinna niftħu l-qalb tagħna għal kulħadd, bħalma għamel hu fit-twelid tiegħu. Fakkar ukoll avveniment li seħħ mitt sena ilu fost suldati għedewwa ta' xulxin, il-Ġermaniżi kontra l-Franċiżi u l-Ingliżi. Semma kif ħin minnhom, fil-lejl tal-Milied, semgħu lil xulxin ikantaw l-innijiet tal-Milied u ftakru fil-kelma tal-anġlu lir-rgħajja. Dak il-ħin is-suldati waqfu mill-ġlied, kellmu lil xulxin u lagħbu wkoll futbol; sinjal ta' solidarjetà u ta' paċi. L-Isqof Scicluna temm il-messaġġ tiegħu billi mill-qalb awgura Milied ħieni mimli bil-barka tal-Mulej. Agħfas hawn biex taqra' l-messaġġ sħiħ. .td_uid_3_5ee4dfb516d9a_rand.td-a-rec-img{text-align:left}.td_uid_3_5ee4dfb516d9a_rand.td-a-rec-img img{margin:0 auto 0 0}